NaiveNeuron/SloPal huggingface dataset:
Kažimír, Peter, podpredseda vlády a minister financií SR (2013-03-13):
Ďakujem veľmi pekne. Ja veľmi stručne na otázku, ktorú pán poslanec Beblavý otvoril a týka sa v podstate ustanovenia zákona o bankách, ktorý by mal neumožňovať poskytovať hypotekárne úvery pobočkám zahraničných bánk. Chcem len s plnou vážnosťou potvrdiť, že toto ustanovenie do existujúcej novely zákona bolo presadené Národnou bankou Slovenska. To znamená, my sme ho tam naozaj zaradili na základe zásadnej požiadavky dohľadu, orgánov dohľadu po vyčerpávajúcej diskusii. Ja si uvedomujem aj riziká tohto ustanovenia a zároveň potvrdzujem aj problematiku možného rozporu s európskou legislatívou, ktoré sa momentálne rieši v konzultácii s predstaviteľmi Európskej komisie, a pevne verím, že budeme mať úplne jasný postoj k tejto problematike do momentu rokovania v druhom čítaní v Národne rade. Čiže vôbec nevylučujem ešte korekciu v tejto oblasti. Pretože naozaj potvrdzujem, že kľúčový je súlad s európskou legislatívou a kľúčovým je, samozrejme, snaha vyhnúť sa akýmkoľvek sporom arbitrážnym a podobne. Na druhej strane vás žiadam o pochopenie, že sme naozaj boli ústretoví iniciatíve dohľadu Národnej banky Slovenska a on na to určite dôvody mal. Čo sa týka chronológie, ktorú tu pán poslanec Beblavý spomenul, mám pocit, že pán poslanec sa snažil teda vybalansovať svoj postoj k návrhu novely v oblasti, ktorej sa on náruživo venuje, ja ďakujem za snahu o ten balans. Na druhej strane si nemyslím, že je jeho úlohou robiť psychoanalytickú analýzu môjho konania, záujmu, dobrej viery a podobne. Beriem to ako taký štuchanec. Ale na druhej strane stále je tu podaná ruka na to, že ak sú nejaké nápady, snahy, korekcie, ak sú tu nejaké obavy z hľadiska nejakého možného úniku subjektov finančného trhu, tak v druhom čítaní takisto vo výboroch sa na to proste môžme pozrieť. Je to veľmi citlivá oblasť a to je aj dôvod, prečo sme sa v podstate v prvom rade obrátili – na základe iniciatívy, ktorej autorom bol naozaj pán poslanec Beblavý –, obrátili sme sa na ministerstvo spravodlivosti, aby sme si boli úplne istí, ako môžme postupovať. A výsledok je v podstate v paragrafovej forme pred vami a pevne verím, že je prielomovým. Pretože naozaj na základe skúseností aj z iných krajín bude zakazovať bankám, ale aj ďalším finančným inštitúciách, stavebným sporiteľniam alebo aj nebankovým subjektom vyžadovať od klientov poplatok za niečo, čo si klient vyslovene nevyžaduje. To znamená, poplatok zostáva možnosťou len v prípade, ak klient dostane pridanú hodnotu od poskytovateľa služby a tú pridanú hodnotu si zároveň aj žiada. Vyslovene si ju vyžiada. Čiže to je tá zásadná zmena filozofie prístupu v prípade tohto poplatku. A samozrejme, že je to vážne rozhodnutie aj z hľadiska trhového vnímania a prostredia, v ktorom sa finančné inštitúcie hýbu ako také. Takže pevne verím, že návrh tohto zákona získa podporu dokonca aj v laviciach opozičných, a takisto pevne verím, že sa nám v tom procese legislatívnom podarí vychytať ešte všetky ďalšie problémy, na ktoré proste poukážete, lebo vždy platí, že viac hláv, viac rozumu. Ďakujem veľmi pekne.
Kremský, Peter, poslanec NR SR (2023-02-16):
Ďakujem. Pán poslanec Vetrák, si tu spomínal, že SMER je nejaký zmätený, že jeden hovorí toto, druhý to a že pán poslanec Vážny je zrejme nejaký rebel, keď sa vyslovuje proti tomuto osobitnému odvodu. Ja si myslím, že to súvisí s tým, že sa tento osobitný odvod mal týkať aj firmy SkyToll, čiže zrejme pán Vážny nevedel, že práve týmto pozmeňujúcim návrhom už táto firma, v podstate mýtny systém bol z toho vypustený, žiaľ, z môjho hľadiska, ja by som skôr bol rád, keby to tam ostalo, ale pravdepodobne už pán poslanec sa teraz dozvedel o tom, že SkyToll bol odtiaľ vypustený, tak už sa s tým zmieril, takže asi, asi to bude vysvetlenie toho.
Žitňanská, Lucia, poslankyňa NR SR (2013-09-17):
Pán predseda, v mene poslaneckých klubov SDKÚ – DS, KDH a MOST – HÍD žiadam o zvolanie grémia okamžite.
Habánik, Jozef, poslanec NR SR (2022-04-29):
Ďakujem pekne za slovo, vážený pán predsedajúci. Ja chcem nadviazať na slová pána poslanca Vážneho, kde okrem iného zdôraznil, ako je dôležité v demokratickom a právnom štáte rešpektovať princípy férovej politickej súťaže. Ako som už dnes povedal, skúsim to zopakovať ešte alebo ešte raz, pretože je to základné právo každej politickej strany bez ohľadu na to, či sa nachádza aktuálne v parlamente, alebo nie, je, že štátna moc pochádza od občanov, ktorí ju vykonávajú prostredníctvom svojich volených zástupcov alebo priamo. Prostredníctvom svojich volených zástupcov znamená, že každý jeden legitímne zvolený zástupca občana, v tomto prípade v Národnej rade Slovenskej republiky, má právo aj povinnosť zúčastňovať sa všetkých rokovaní, odvádzať poctivo svoju politickú prácu. Ústava okrem iného hovorí aj o tom, že všetky politické práva a slobody a jej výklad a používanie, musia umožňovať a ochraňovať slobodnú súťaž politických síl demokratickej spoločnosti, čl. 31 Ústavy Slovenskej republiky. Všetci stopäťdesiati poslanci tejto Národnej rady Slovenskej republiky pri ujatí sa mandátu výkonu poslanca prisahali na Ústavu Slovenskej republiky. Dovolím si to v tejto chvíli pripomenúť, pretože je to dôležité aj s ohľadom na rozhodnutie, ktoré chceme v hlasovaní pri ukončení rozpravy tohto bodu niekedy budúci týždeň alebo možnože aj neskôr prijať. Ďakujem pekne.
Danko, Andrej, predseda NR SR (2017-02-14):
(Povedané súbežne s rečníkom.) Opätovne v zmysle § 32 ods. 2 vás vyzývam, aby ste opustili rokovaciu sálu, pán poslanec.
Mierna, Anna, poslankyňa NR SR (2020-09-22):
Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie Výboru Národnej rady Slovenskej republiky pre financie a rozpočet, Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre verejnú správu a regionálny rozvoj, za gestorský výbor navrhujem Výbor Národnej rady Slovenskej republiky pre financie a rozpočet, zároveň odporúčam, aby výbory uvedený návrh prerokovali do 30 dní a gestorský výbor do 32 dní od jeho prerokovania v prvom čítaní na schôdzi Národnej rady Slovenskej republiky. Prosím, dajte hlasovať o mojom návrhu, vážený pán predsedajúci.
Mazúrová, Viera, poslankyňa NR SR (2012-09-18):
Vážená pani predsedajúca, vážené panie poslankyne, vážení páni poslanci, vážený pán minister, v súlade s § 73 ods. 1 zákona o rokovacom poriadku Národnej rady podávam v prvom čítaní spravodajskú informáciu o vládnom návrhu zákona o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a § 68 zákona o rokovacom poriadku, ako i náležitosti určené v legislatívnych pravidlách. Zo znenia návrhu je zrejmý účel navrhovanej úpravy. Všeobecná časť dôvodovej správy obsahuje informáciu o dôvode potreby novej právnej úpravy a súlade návrhu zákona s Ústavou Slovenskej republiky, ústavnými zákonmi a medzinárodnými zmluvami, ktorými je Slovenská republika viazaná, ako aj s právom Európskej únie. Osobitná časť dôvodovej správy obsahuje odôvodnenie jednotlivých ustanovení. Návrh zákona obsahuje doložku vybraných vplyvov a doložku zlučiteľnosti právneho predpisu s právom Európskej únie. Vychádzajúc z oprávnení, ktoré pre mňa ako spravodajkyňu vyplývajú zo zákona o rokovacom poriadku, odporúčam, aby sa Národná rada uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady z 24. augusta 2012 č. 182 a podľa § 71 rokovacieho poriadku navrhujem, aby návrh zákona prerokovali ústavnoprávny výbor, výbor pre financie a rozpočet a výbor pre kultúru a médiá. Za gestorský výbor navrhujem výbor pre kultúru a médiá. Odporúčam, aby predmetný návrh zákona prerokovali výbory do 30 dní a gestorský výbor do 32 dní od prerokovania návrhu zákona v Národnej rade Slovenskej republiky v prvom čítaní. Vážená pani predsedajúca, skončila som, otvorte, prosím, rozpravu.
Blanár, Juraj, podpredseda NR SR (2022-06-15):
Pán poslanec Baránik s faktickou poznámkou.
Bugár, Béla, podpredseda NR SR (2017-09-14):
Nemôžte, lebo počas hlasovania sa nedá.
Jarjabek, Dušan, poslanec NR SR (2024-05-10):
Ďakujem za slovo, pán predsedajúci. Dámy a páni, mne veľmi vadí ten osobný tón, ten urážlivý tón. Ten osobný, urážlivý tón voči ministerke kultúry, ktorý, toto nie je o odvolávaní ministerky kultúry, toto je nejaké také, nejaké také vyvášňovanie sa na úkor niekoho. Proste je to totálne pre mňa neprijateľné, a pritom vy viete veľmi dobre, že vy ministerku kultúry neodvoláte a my tú ministerku kultúry, samozrejme, neodvoláme takisto. Čiže o čom je táto debata? Úplne o ničom. O ničom. Je to len skutočne ďalšia strata času na to, aby ste si vy mohli povedať to, čo si nemôžete povedať kdesi osobne na facebookoch, ale to je iný problém. Ten problém tejto spoločnosti a tejto debaty je, dámy a páni, v tom, že vy, kolegovia a kolegyne z PS, ste sa dostali, respektíve by ste chceli byť, respektíve už ste na pozícii tých vyvolených a nadradených. Vy, vy pohŕdate tými ostatnými. To je ten váš najväčší problém. A tuná tie všetky debaty, všetky tie príspevky, tá vaša, tá vyvolenosť pohŕdavá tými ostatnými, toto je na tom to najstrašnejšie. To je v tej spoločnosti vidieť, z toho všetkého plynú aj tie, nazvem to slušne, nedorozumenia, ktoré sú medzi opozíciou a koalíciou. Proste vám chýba jedna elementárna pokora voči všetkým a to nielen voči opozícii, ale aj vám voči partnerom v koalícii. Teda vo vašej opozícii a o koalícii už ani nehovorím. Proste tá pokora, to pohŕdanie tými ostatnými, to stavanie sa do tej pozície my vyvolení, o to tu ide. To je najväčší problém váš. (Potlesk.)
Sulík, Richard, predseda NR SR (2011-03-29):
Ďakujem veľmi pekne. Chcel by som len uviesť, že ten limit bol len, to bola len orientácia, čiže všetko v najlepšom poriadku. No a teraz budeme postupovať tak, že poslanci majú možnosť položiť otázku alebo pripomienku zo svojho miesta v rozsahu dvoch minút. Tak poprosím, páni kolegovia, keby ste sa hlásili, osem, deväť, trinásť, štrnásť, pätnásť. Uzatváram možnosť prihlásiť sa do tejto diskusie. A slovo má pán poslanec Ondruš.
Hrušovský, Pavol, podpredseda NR SR (2011-09-07):
Poprosím panie poslankyne, poslancov, aby zaujali svoje miesta v rokovacej sále, tak ako sme schválili na začiatku 22. schôdze Národnej rady, budeme teraz hlasovať o prerokovaných bodoch programu. Ešte predtým ako pristúpime k hlasovaniu, dovoľte, aby som na balkóne rokovacej sály privítal členov mandátového a imunitného výboru českej poslaneckej snemovne a senátu. (Potlesk.) Vitajte, priatelia. Teraz poprosím pána poslanca Maďariča, aby z poverenia výboru pre kultúru a médiá predložil Národnej rade návrhy hlasovaní k prerokúvanému vládnemu návrhu zákona, ktorým sa mení a dopĺňa zákon č. 532/2010 Z. z. o Rozhlase a televízii Slovenska a o zmene a doplnení niektorých zákonov a ktorým sa menia niektoré zákony , ktorý prerokovávame ako tlač 479. Nech sa páči, pán poslanec Maďarič, prosím o uvedenie návrhu.
Žiga, Peter, minister hospodárstva SR (2019-09-10):
Ďakujem pekne, pán predsedajúci. Tento vládny návrh zákona bol vypracovaný z dôvodu dlhodobo pretrvávajúcich nedostatkov v oblasti bezpečnosti detských ihrísk a absencie ucelenej právnej úpravy jasným a zrozumiteľným spôsobom stanovujúce bezpečnostné požiadavky na detské ihrisko ako celok, zodpovednostné vzťahy pri prevádzkovaní detských ihrísk, ako aj základné povinnosti vlastníkov a prevádzkovateľov späté so sprístupňovaním detského ihriska verejnosti. Návrh zákona ustanovuje povinnosti subjektov smerujúce k dosiahnutiu zvýšenia bezpečnosti detských ihrísk. Zavádza sa systém na monitorovanie úrazov detí na detských ihriskách a jasné pravidlá prevádzky detských ihrísk vrátane vykonania pravidelných odborných kontrol. Zároveň dochádza k unifikácii postupu pri výkone kontrol detských ihrísk a definuje sa okruh subjektov oprávnených tieto kontroly vykonávať. Účinnosť zákona sa navrhuje od 1. januára 2020. Materiál má pozitívne aj negatívne vplyvy na rozpočet verejnej správy a podnikateľské prostredie, pozitívne sociálne vplyvy, nemá vplyvy na životné prostredie, informatizáciu spoločnosti ani na služby verejnej správy pre občana a na manželstvo, rodičovstvo a rodinu. Návrh bol predmetom vnútrokomunitárneho pripomienkového konania, ktoré prebehlo v čase od 20. marca do 20. júna 2019 a v priebehu ktorého neboli voči jeho zneniu vznesené žiadne pripomienky. Ďakujem pekne, pán predsedajúci, skončil som.
Kaník, Ľudovít, poslanec NR SR (2010-09-08):
Vážený pán predsedajúci, predseda Národnej rady Slovenskej republiky svojím rozhodnutím zo dňa 6. augusta 2010 č. 30 pridelil návrh Výročnej správy o činnosti Fondu národného majetku za rok 2009 na prerokovanie vo výboroch do 3. septembra 2010, a to Výboru Národnej rady Slovenskej republiky pre financie a rozpočet a Výboru Národnej rady Slovenskej republiky pre hospodárstvo, výstavbu a dopravu. Za gestorský výbor určil Výbor Národnej rady Slovenskej republiky pre hospodárstvo, výstavbu a dopravu. Výbor Národnej rady Slovenskej republiky pre financie a rozpočet prerokoval návrh 2. septembra a uznesením č. 19 odporučil Národnej rade Slovenskej republiky návrh schváliť. Výbor Národnej rady Slovenskej republiky pre hospodárstvo, výstavbu a dopravu rokoval o návrhu 2. septembra a uznesením č. 9 odporučil Národnej rade Slovenskej republiky taktiež tento návrh schváliť. Gestorský výbor na základe stanovísk príslušných výborov a poslancov gestorského výboru vyjadrených v rozprave odporúča Národnej rade Slovenskej republiky návrh Výročnej správy o činnosti Fondu národného majetku Slovenskej republiky za rok 2009 schváliť. Ďakujem za pozornosť.
Hort, Milan, podpredseda NR SR (2011-02-04):
Do rozpravy je ďalej prihlásený pán poslanec Igor Matovič. Nech sa páči, pán poslanec.
Šimečka, Michal, podpredseda NR SR (2024-01-09):
Ďakujem. Pán poslanec Šmilňák.
Laššáková, Jana, podpredsedníčka NR SR (2015-11-25):
Ďakujem pekne, pani spravodajkyňa. Zaujmite miesto určené pre spravodajcov. Otváram všeobecnú rozpravu. Do rozpravy som dostala písomnú prihlášku od pána poslanca Jozefa Mihála. Keďže pani spravodajkyňa vo svojom vystúpení sa prihlásila do rozpravy, v súlade s rokovacím poriadkom, nech sa páči, máte slovo. Po vašom vystúpení vystúpi pán poslanec Mihál, ktorý je prihlásený písomne do rozpravy.
Pročko, Jozef, poslanec NR SR (2024-01-10):
Reagujem na predrečníka, reagujem, presne toto rozprával o obsadzovaní flekov, tak vy počúvajte... (Prerušenie vystúpenia predsedajúcim.)
Dostál, Ondrej, poslanec NR SR (2016-06-14):
Ďakujem kolegom za reakcie. Ako tu už povedal pán poslanec Osuský, je vnútornou vecou Čiernej Hory, akým spôsobom si upraví vstupovanie do medzinárodných organizácií, a či k tomu využije alebo nevyužije referendum, to nie je našou úlohou. Asi naozaj žijeme v inom svete ako páni poslanci Kotleba a Uhrík, ktorí nevidia ruskú expanzívnu politiku. Nie sme teraz v auguste 1968, sme v júni 2016, ale o mierumilovnosti Ruska by bolo fajn sa porozprávať s obyvateľmi krajín, ako je Gruzínsko alebo Ukrajina, ktoré čelili ruskému útoku a prišli o čas svojich území v dôsledku ruskej agresie. Ostatne Ukrajina je veľmi dobrým prípadom toho, ako účinne garantuje bezpečnosť krajiny neutralita. Pokiaľ je jej susedom krajina ako Rusko, ktoré má svoje imperiálne záujmy a ktoré dokonca podpíše, že bude garantovať územnú celistvosť Ukrajiny, tak neutralita nemá žiadnu hodnotu. Hodnotu pre bezpečnosť majú bezpečnostné garancie v podobe podobnej, ako ju predstavuje Severoatlantická aliancia. Pán poslanec Uhrík tu nevidí pobehovať zelených mužíkov, no ja tu nejakých zelených mužíkov vidím a aj v jeho vystúpení cítim presne to konšpiračné videnie sveta, ktoré je súčasťou hybridnej vojny vedenej Ruskom: všetko ovládajú Američania, všade sú, v rádiách, mimovládkach slobodomurári, Židia, Američania. Samozrejme. (Potlesk.)
Petrík, Simona, poslankyňa NR SR (2019-02-08):
Ďakujem veľmi pekne, pani predsedajúca, za zhovievavosť. Ja sa teda pokúsim predložiť tento zákon, aj keď je to vlastne jeden z balíka zákonov, antibyrokratického balíčka, ktorý sme predstavili médiám, myslím, minulý týždeň. Rada by som preto možno ešte na začiatok povedala pár slov k tomu celému balíku, aj keď môj kolega Beblavý, ktorý predkladal už prvý zákon asi tri dni dozadu, o tom už trošku hovoril, ale teda pár slovami dovoľte aj mne. Do parlamentu sme predložili balík týchto deviatich zákonov, kde je tucet opatrení proti byrokracii. Obsahujú teda konkrétne opatrenia. Sú to veľmi jednoduché, niektoré veľmi malé opatrenia, ale myslím si, že veľmi dobré, zamerané na problémy, ktoré samotní podnikatelia označili za byrokratické nezmysly roka. Podnikateľom a zamestnávateľom by ich prijatie ušetrilo približne päť hodín mesačne, množstvo finančných prostriedkov a prinieslo by viac možností zamestnávať ľudí. V podstate prinieslo by viac možností robiť to, prečo tí podnikatelia začali podnikať. Podnikatelia a živnostníci by mali konečne dostať servis na úrovni a prestať robiť kuriérov úradom. Nepotrebujeme drahé úrady a stovky úradníkov. Stačí počúvať samotných podnikateľov. Podľa rebríčka Svetovej banky Doing Business sa schopnosť Slovenska konkurovať v posledných rokoch výrazne zhoršuje. Je teda čas na to, aby slovenskí podnikatelia dostali od štátu služby, na ktoré majú nárok, a aby nevenovali svoj čas byrokracii, ale, ako som už povedala, svojmu podnikaniu, zákazníkom a zamestnancom. Takže, dámy a páni, dovoľte mi predložiť tento návrh zákona – sekundu, len si nájdem tlač, áno, áno, len ja to mám v online, takže len si to prekliknem – o cestnej premávke a o zmene a doplnení niektorých zákonov v znení neskorších predpisov, ako hovorila pani predsedajúca. V podstate v skratke, v tomto návrhu zákona ide o zrušenie povinnosti zamestnávateľa viesť o prevádzke motorového vozidla a jeho vodičovi evidenciu. Viac o tomto zákone poviem v rozprave, do ktorej sa hlásim ako prvá. Ďakujem pekne.
Danko, Andrej, predseda NR SR (2019-11-26):
Pán poslanec Pamula.
B. Bugár, podpredseda NR SR: (2004-04-06):
Ďalej v rozprave vystúpi pán poslanec Šulaj. Nech sa páči, pán poslanec, máte slovo.
Paška, Pavol, predseda NR SR (2013-09-04):
Prepáčte, pani poslankyňa. Kolegyne, kolegovia, poprosím vás, pokračujeme v rozprave. Prepáčte, pani poslankyňa, nech sa páči.
Laššáková, Jana, podpredsedníčka NR SR (2013-09-24):
Ďakujem pekne. Pán poslanec Blaha.
Gál, Gábor, poslanec NR SR (2013-06-04):
Ďakujem za slovo. Pán poslanec Matovič, toto s odvahou nemá nič spoločného, ja otvorene poviem, že nepovažujem tento návrh za dobrý, lebo ja som zažil tu časy, keď sa hlasovalo o každom zákone ihneď po jeho prerokovaní, a uisťujem vás, že tá kvalita práce nebola o nič lepšia, ba bola horšia, lebo vtedy boli tie veľmi známe časy, keď tí notorickí faktickí poznámkari robili z každého návrhu šaškáreň, cirkus, boli tu bezbrehé príspevky pri každom jednotlivom prebratom bode vyhlásenia alebo rečnícke prejavy, ktoré vôbec nemali s predmetným návrhom nič spoločného. Teraz sa to deje tak pri každom treťom až štvrtom zákone. Máme tu takých ľudí, ktorí vystupujú, ani nevedia k čomu, ale povedia si svoje, povie si o svojej rodine niečo, o nejakých úradoch a my si to musíme vypočuť. Dobre, nikomu nemôžete obmedziť, že aby nemohol vystupovať, ale práve tie časy, keď sa hlasovalo o každom návrhu, že ten poslanec nemohol sa venovať iným činnostiam v rámci svojej parlamentnej práce, podotýkam, parlamentnej práce, kde nemohol sa vzdialiť ani na sekundu, ani do foyer a do loby, lebo hocikedy sa mohlo spustiť to hlasovacie zariadenie, tak tie boli, tie časy, keď tu boli také bezbrehé, o ničom rozpravy. A nesúhlasím ani s tými menami, ktoré ste vymenovali, lebo práve niektorí tí páni poslanci, ktorých ste tuto vychválili, sú takí, ktorí proste využívajú ten mikrofón kvôli tomu, aby sa potom zviditeľňovali v médiách. Ale k tej veci, k tej podstate tej veci, aby ten zákon bol lepší, kvalitnejší, nič neprinesú.
Čaučík, Marián, poslanec NR SR (2023-11-15):
Ďakujem pekne. Chcel by som zareagovať na tú časť, o ktorej hovoril kolega Šmilňák, ktorá sa týka mládeže. V programovom vyhlásení minulej vlády z roku 2020 stálo: „Vláda Slovenskej republiky si uvedomuje, že deti a mládež sú tým najcennejším zdrojom rozvoja, aký máme, a preto bude pristupovať k problematike vzdelávania transparentne, participatívne, s rešpektom a s primeranou podporou. Vláda Slovenskej republiky uznáva, že popri formálnom vzdelávaní detí a mladých ľudí zohráva dôležitú úlohu ich neformálne vzdelávanie a práca s deťmi a mládežou, ktoré sa realizujú v čase mimo vyučovania, a preto podporí rozvoj príslušnej infraštruktúry a zabezpečí systémovú a transparentnú finančnú podporu neformálneho vzdelávania vrátane umeleckého vzdelávania a voľnočasových aktivít.“ Toto bola citácia z minulého programového vyhlásenia vlády. Až tak sa tá ambícia nepodarila naplniť, ale bola tam a bola snaha. V súčasnom programovom vyhlásení vlády mládež absentuje, čo mi je veľmi ľúto. Ďakujem.
Číž, Miroslav, podpredseda NR SR (2015-06-24):
Pani poslankyňa Mezenská.
Kollár, Boris, predseda NR SR (2021-09-28):
Páni poslanci, prosím, upokojíme sa, aby mohol pán, pán predseda nerušene hovoriť.
Ľ. Vážny, poslanec: (2005-10-25):
Po prvé. V čl. I sa za bod 43 dopĺňa nový bod 44, ktorý znie: 44. V § 77 ods. 2 písm. a) znie: „po a fyzická osoba, ktorá má v obci trvalý pobyt“, zarážka 27 „alebo prechodný pobyt“, zarážka 28, „alebo ktorá na území obce užíva byt alebo nebytový priestor, pozemnú stavbu“, zarážka 29, „alebo jej časť, ďalej len nehnuteľnosť na iný účel ako podnikanie“. Koniec citátu. Ostatné body sa prečísľujú. Odôvodnenie. Podľa doterajšej právnej úpravy je pre miestny poplatok za komunálne odpady a drobné komunálne odpady poplatníkom každá osoba, ktorá má v obci trvalý alebo prechodný pobyt, ako aj osoba, ktorá má v danej obci právo užívať alebo užíva nehnuteľnosť na iné účely ako podnikanie. Pojem nehnuteľnosť však v tomto prípade zahŕňa nielen stavby, ale aj pozemky, ovocné sady, záhrady, vinice a podobne. Pod právom užívať sa rozumie aj vlastniť. V praxi sa tak často vyskytujú prípady, keď jedna a tá istá osoba vlastniaca nehnuteľnosti, napríklad záhrady, ovocné sady v rôznych obciach platí plnú sumu poplatku v týchto obciach, hoci odpad neprodukuje. Navrhuje sa preto, aby poplatok za miestne komunálne odpady platili fyzické osoby, ktoré majú v obci trvalý alebo prechodný pobyt alebo ktoré užívajú na území obce byt, nebytové priestory a pozemné stavby na iný účel ako podnikanie. Ďakujem za pozornosť.
Kaliňák, Robert, podpredseda vlády a minister vnútra SR (2015-11-19):
Tak ja už len dokončím to, že dnes sa tu práve diskutuje o rozpočte na budúci rok a mnohí predstavitelia rozpočet kritizujú. Ja chcem len zdôrazniť, že pokiaľ Európska komisia, odborníci z medzinárodného menového fondu pomenujú tento rozpočet ako udržateľný, patriaci medzi štyri najlepšie v Európskej únii, všetky ostatné slová sú úplne zbytočné. (Potlesk.)
P. Hrušovský, predseda NR SR: (2003-07-04):
Teraz prosím pána predsedu výboru pre obranu a bezpečnosť Roberta Kaliňáka, aby ako poverený spravodajca informoval Národnú radu o výsledku a odporúčaní gestorského výboru k prerokúvanému návrhu vlády. Pán poslanec Kaliňák.
Takáč, Richard, poslanec NR SR (2020-10-20):
Ďakujem veľmi pekne za slovo. Pán bývalý minister, toto je typické v koalícii, že idú brať, idú brať dôchodcom, znižujú minimálnu mzdu – a oni si tlieskajú. To je, to je, to je neskutočné pre mňa, ako to, toto keď vidia tí seniori na Slovensku, tak sa musia chytať za hlavu. Treba povedať, že nejedná sa teraz o zákon o 13. dôchodkoch. Vy idete rušiť tento trinásty dôchodok a pre mňa je to úplne zarážajúce a hlavne v kontexte ešte v tom, že na tento rok, už som to tu spomínal, máte ešte nerozdelených možnože 6 mld. Na budúci rok si to navyšujete, štátny rozpočet, o skoro 7 mld. a idete brať tým, ktorí si to fakt úprimne zaslúžia. Sú to tí naši seniori, tí naši dôchodci, ktorí, tak ako bolo povedané, budovali túto krajinu. A ja si myslím, že keby ste išli sa prejsť a porozprávať na stretnutia s týmito seniormi a s týmito dôchodcami, ktorí by vám pekne povedali, ako to je, ako to funguje, a určite by ste im nebrali, nebrali tieto 13. dôchodky. Ďakujem veľmi pekne.
Kollár, Jozef, poslanec NR SR (2010-12-08):
Vážený pán predsedajúci, dajte, prosím, hlasovať o vládnom návrhu zákona o štátnom rozpočte na rok 2011 ako o celku v znení schválených pozmeňujúcich a doplňujúcich návrhov s odporúčaním gestorského výboru schváliť.
Kotleba, Marek, poslanec NR SR (2021-06-17):
Ďakujem za slovo. Len ja som chcel vedieť, že vlastne namiesto tej rady, kde bude prebiehať diskusia k tým, dajme tomu k tým akčným plánom. Toto mňa zaujímalo, že keď tam boli tí tajomníci, dajme tomu neprišli, bolo to možno komplikované, že čo vlastne namiesto toho bude, že aký nejaký orgán bude zriadený, ktorý sa bude, v ktorom sa bude môcť diskutovať aj o tých akčných plánoch, teda už potom vo vašom novom názve sa to bude volať inak. Čiže toto by mňa zaujímalo. Potom, ak by ste ešte mohli. A tie akčné plány, ja som vravel o tom, že v tých momentálne čo prebiehali, tak v zápisniciach boli rôzne pripomienky, ale teraz, ako prišla nová vláda, tak nebolo žiadne pripomienkovanie na tých stretnutiach. Čiže či už tie akčné plány, ktoré teraz dochádzajú, už nikto nerieši a čaká sa na nové. To by ma iba zaujímalo. Ďakujem pekne.
Bugár, Béla, podpredseda NR SR (2010-12-07):
Ďakujem. Otváram rozpravu. Písomne sa prihlásil pán poslanec Beblavý, ktorý tu ale nie je, preto otváram možnosť sa prihlásiť ústne do rozpravy. Ústne sa prihlásil pán poslanec Matej. Končím možnosť sa prihlásiť ústne do rozpravy. Pán poslanec Matej, nech sa páči, máte slovo.
Laurenčík, Milan, podpredseda NR SR (2022-02-18):
Ďakujem za upozornenie. (Ruch v sále a zaznievanie gongu.) Prosím, už sa ozaj ukľudnime, nech má pán poslanec Fico priestor na uvedenie návrhu. Nech sa páči. (Bod programu: Návrh skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Romanovi Mikulcovi, poverenému riadením Ministerstva vnútra Slovenskej republiky , tlač 896.)
Laššáková, Jana, podpredsedníčka NR SR (2012-05-09):
Pán poslanec Pollák.
Pellegrini, Peter, predseda NR SR (2015-06-30):
Ďakujem veľmi pekne. Pýtam sa spravodajcu, či chce vystúpiť. Nechce. Pristúpime k hlasovaniu. Poprosím pána poslanca Petráka, aby hlasovanie uvádzal. Nech sa páči. [Hlasovanie o vládnom návrhu zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 1498.]
Pollák, Peter, poslanec NR SR (2012-12-13):
Vážený pán predseda, pán minister, kolegyne, kolegovia. Dovoľte iba krátko reagovať aj mojím vstupom na tému, ktorá trápi vlastne nás všetkých. Slovensko má viacero problémov. Dnes však riešime dosť kľúčový problém, ktorý trápi túto krajinu, a budem sa tiež tváriť moderne, lebo však ako my, ktorí sa tvárime moderne, tak začíname počítať v podstate takú tú novodobú históriu od pádu komunizmu, a pritom nehľadíme na to, čo sa stalo, čo sa dialo pred komunizmom. Aj komunizmus v podstate má priamy dopad aj na výchovu a vzdelávanie našich budúcich generácií. Ale budem sa tváriť moderne tiež a poviem jednu významnú vec. Za 22 rokov sa žiadny politik nepretrhol od roboty vo výchove a vzdelávaní našich budúcich generácií. Žiadny politik sa nepretrhol do roboty. A ani jedna reforma v podstate, aj keď mnohí sa tvárili, že reformy o výchove a vzdelávaní, ani jedna reforma nezanechala priamy dopad na naše budúce generácie. A výchova a vzdelávanie v kombinácii s rómskou problematikou je obrovskou, obrovským problémom pre túto krajinu, lebo výchova a vzdelávanie rómskych žiakov doteraz spôsobuje iba fakt, že my púšťame zo vzdelávacieho systému ľudí bez kvalifikácie. Je to veľmi, veľmi neambiciózne pre nás všetkých, aby sme púšťali kohokoľvek zo školského systému, aby nadobudol kvalifikáciu, aby nadobudol poznatky, informácie, predpoklady na to, aby na tom pracovnom trhu bol úspešný. Za 22 rokov sa nám nepodarilo v podstate nájsť vhodnú formu, aby ktorýkoľvek žiak ukončil svoju školskú púť kvalifikáciou. Toto je obrovská výzva pre, aj pre súčasného ministra a ja verím, že my všetci urobíme razantný krok aj smerom k tomu, aby aj Rómovia ukončili svoju vzdelávaciu púť v školskom systéme tak, aby boli uplatniteľní na trhu práce. Dnes sa všetci predbiehame s tým, že kto viac vlastne sľúbi učiteľom, kto sľúbi vyšší plat učiteľom. Áno, učitelia si zaslúžia vyššie platy, zaslúžia si aj vyšší, väčší status, ktorý dnes nemajú. Zaslúžia si aj väčšiu ochranu a my sme práve tí, ktorí to môžu určiť, a preto  urobme pre to všetko, aby sa učiteľom alebo tým ľuďom, ktorí majú vôbec nejaké praktické skúsenosti s učiteľstvom. Ja mám nejaké praktické skúsenosti práve z tohto odboru, a preto  súcitím s učiteľmi, a je dobré, aby sme my všetci pre to niečo urobili, pretože títo ľudia si to zaslúžia. Ďakujem.
Kosová, Ingrid, poslankyňa NR SR (2023-12-18):
Ďakujem za slovo, pán predsedajúci. Zuzi, ty si spomínala vo svojom príspevku nárast výdavkov na zriadenie toho nezmyselného ministerstva športu a to aj napriek tomu, že budúci rok budeme naozaj dosahovať na Slovensku príliš veľký deficit, takmer 8 mld. eur. V tomto kontexte ma veľmi zaujala správa, kde som sa dočítala, že na budúci rok plánujeme zamestnať nových zamestnancov vo verejnej a štátnej správe až vo výške 12 458 osôb a to napriek tomu, že je potrebné viazať verejné výdavky na úrovni 5 % osobných výdavkov. Konkrétne len v štátnej správe vzrastie počet osôb na 7 118 osôb, o 7 118 osôb. Keby sme to rozoberali na drobné, tak ide napr. o rezort školstva v súvislosti s prijatím novely školského zákona, tam je nárast o 870 osôb, alebo v rámci nového zákona o inšpekcii v sociálnych veciach ministerstve práce, sociálnych vecí a rodiny je to 166 osôb. Potom pre ministerstvo vnútra je to 907 osôb, pre zabezpečenie financovania zo zdrojov EÚ 191 osôb a plánu obnovy a odolnosti 268 osôb. Zaujímavé je, že nie je tam ani zmienka o tom, koľko osôb bude zamestnaných na tomto nezmyselnom ministerstve športu a, samozrejme, nie sú tam ani žiadne ciele, opatrenia, ako tieto ciele dosiahnuť, ani na čo vlastne konkrétne bude toto ministerstvo zacielené. Čo je ale ešte zaujímavejšie, tak dokonca vzniknú aj nové úrady. Napríklad vznikne úrad na riadenie a koordináciu agendy lákania a udržania talentu, alebo bude zriadená nová agentúra na správu štátneho prebytočného majetku, dokonca pre pomoc neziskového sektoru a dve agentúry na poskytovanie grantov v... (Prerušenie vystúpenia časomerom.)
Bugár, Béla, podpredseda NR SR (2020-02-25):
Na vystúpenie pani poslankyne s faktickými dvaja. Pán poslanec Zelník.
Tomáš, Erik, poslanec NR SR (2021-05-05):
Ďakujem pekne, pán predsedajúci. (Zaznievanie gongu.) Chcem vás požiadať, aby ste dali, prosím, hlasovať o mojom procedurálnom návrhu, ktorý máte aj v písomnej podobe. Navrhujem, aby podpredseda parlamentu Juraj Šeliga vzhľadom na medializované informácie o tom, že flagrantne porušil protipandemické opatrenia tým, že navštívil reštauráciu, bol vo vnútorných priestoroch a bolo to po 21. hodine, ktoré priniesol týždenník Plus 7 dní, aby predstúpil pán podpredseda parlamentu pred plénum a vysvetlil svoje správanie a zároveň aby aj zvážil svoje zotrvanie vo funkcii. A, samozrejme, to isté platí aj pre pani predsedníčku výboru pre sociálne veci pani Žitňanskú. Ďakujem pekne. (Reakcia z pléna.)
Kaščáková, Renáta, poslankyňa NR SR (2016-09-12):
No vlastne neboli schválené nijaké pozmeňujúce návrhy, čiže, čiže sme v treťom čítaní, takže by som vás poprosila, aby ste otvorili rozpravu k tretiemu čítaniu.
Jurinová, Erika, podpredsedníčka NR SR (2015-07-02):
Ďakujem pekne, pán minister. Pán poslanec Senko, doplňujúcu otázku? Nech sa páči.
Hrušovský, Pavol, podpredseda NR SR (2011-06-29):
Hlasujeme, páni poslanci, o návrhu prerokovať zákon v druhom čítaní. (Hlasovanie.) 145 prítomných, 77 za, 64 proti, 4 sa zdržali. Návrh zákona do druhého čítania sme schválili. Prosím o ďalší návrh, pán poslanec.
Kollár, Boris, predseda NR SR (2021-06-24):
Prosím, prezentujme sa a hlasujeme. (Hlasovanie.) Prítomných 116 poslancov, za 91, proti 3, zdržali sa 22. Konštatujem, že Národná rada sa uzniesla, že tento návrh zákona prerokuje v druhom čítaní. Pristúpime k hlasovaniu o pridelení návrhu výborom a o určení gestorského výboru, ako aj lehoty na jeho prerokovanie. Prosím spravodajkyňu, aby uviedla hlasovanie.
Figeľ, Ján, podpredseda NR SR (2012-12-07):
S reakciou na faktické, nech sa páči, Viliam Novotný.
Blaha, Ľuboš, poslanec NR SR (2018-10-17):
Ďakujem veľmi pekne za konštruktívnu diskusiu. Kiež by takto prebiehali všetky diskusie v parlamente. Čo sa týka námietky alebo poznámky pani poslankyne Smolíkovej, ja s ňou plne súhlasím. Bolo by dobré zamerať sa aj na tú zdravú stravu, ktorá je ale niekoľkonásobne drahšia. Pretože tie potraviny, a aj som rokoval s ľuďmi, ktorí práve zdravú stravu sa snažia propagovať, to sú ďaleko drahšie. Myslím si, že to je suma až trojnásobne vyššia. Pokiaľ by štát dokázal nazbierať dosť peňazí a ja verím tomu, že by to mohla byť jedna z priorít, ale neviem, či by to bolo také, také ľahké presadiť, tak by som bol všetkými desiatimi za. Teraz robíme to maximum pri vynaložení tých prostriedkov, ktoré máme, ale ja verím tomu, že nájdeme peniaze pre rodiny a deti. To by sme asi mali mať ako prioritu a možnože aj by sme sa mali trošku zamyslieť nad tým, že keď vieme nájsť peniaze na F-16 v ďaleko vyšších sumách, v desaťnásobných sumách, alebo na radary, tak a, preboha, na rodiny s deťmi nájsť peniaze jednoducho musíme. Ja len pripomeniem, že to sú sumy také, že 120 miliónov euro. Ono sa to môže javiť veľké, ako veľká suma, ale keď si len pozriete, koľko zarábajú niektorí jednotlivci na Slovensku, ľudia ako Milan Filo má zárobok 700 miliónov euro, pán Jaroslav Haščák 900 miliónov euro, Ivan Chrenko zarobí 1,1 miliardy euro, alebo takéto majú majetky ľudia na Slovensku ako jednotlivci. A teraz štát nemôže nájsť 100 miliónov euro na deti? Tak to už naozaj nebláznime. Čiže som veľmi rád, že tá zhoda tu je. A aj keď súhlasím s tým, že tam je viacero problémov, ktoré treba riešiť v praxi, ako spomínal aj pán poslanec Janckulík, tak my sme predsa neobjavili teplú vodu. Toto bolo vo Švédsku, vo Fínsku, funguje to, vedia s tým pracovať a myslím si, že na Slovensku sa vieme týmito príkladmi inšpirovať. Čiže nevidím žiaden praktický problém. A opakujem, ide o rodiny, ide o deti a na toto by sme mali nájsť peniaze a spôsoby riešenia mali nájsť vždy. Takže ešte raz veľmi pekná vďaka za diskusiu a verím tomu, že podporia všetci, čo sľúbili, tento zákon, ktorý môže pomôcť sociálnemu štátu na Slovensku. Ďakujem.
Grendel, Gábor, podpredseda NR SR (2020-06-04):
Pán poslanec Taraba.
M. Pčolinská, poslankyňa: (2002-08-20):
Zákon z 10. júla 2002 o sprístupnení dokumentov o činnosti bezpečnostných zložiek štátu a o založení Ústavu pamäte národa a o doplnení niektorých zákonov, vrátený prezidentom Slovenskej republiky na opätovné prerokovanie Národnou radou Slovenskej republiky, pridelil predseda Národnej rady Slovenskej republiky svojím rozhodnutím č. 1854 z 31. júla 2002 na prerokovanie týmto výborom Národnej rady Slovenskej republiky: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre ľudské práva a národnosti. Zároveň určil k vrátenému zákonu ako gestorský výbor výbor Národnej rady Slovenskej republiky pre ľudské práva a národnosti. Určené výbory zaujali k návrhu prezidenta uvedeného v časti III rozhodnutia prezidenta o vrátení zákona č. KP 703/2002 tieto stanoviská: Ústavnoprávny výbor Národnej rady Slovenskej republiky neprijal platné uznesenie, nakoľko predložený návrh na uznesenie nezískal podporu potrebnej väčšiny všetkých poslancov výboru v súlade s § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov a čl. 84 ods. 3 Ústavy Slovenskej republiky. Výbor Národnej rady Slovenskej republiky pre ľudské práva a národnosti vrátený zákon neprerokoval, nakoľko 19. augusta 2002 nebol uznášaniaschopný. Pán predseda, prosím, aby ste otvorili rozpravu k vrátenému zákonu.
Figeľ, Ján, podpredseda NR SR (2012-11-30):
Nech sa páči, pán poslanec Martin Poliačik.
Paška, Pavol, predseda NR SR (2012-08-06):
Pán poslanec, ja sa ospravedlňujem, je 12.02 hod., chcete dokončiť vystúpenie, alebo budete pokračovať o 14.00 hod.?
F. Šebej, poslanec: (2001-11-06):
Nebudem opakovať všetko to, čo bolo povedané o tomto zákone v prvom čítaní. Zákon bol postúpený do druhého čítania. Ešte stále platí, že ide o jednu z najzložitejších zákonných noriem, aké sa kedy do slovenského parlamentu dostali. A to platí aj pre parlamenty iných krajín. Ja ešte potom v závere sa vyjadrím k jednotlivým pozmeňujúcim návrhom, ktoré vzišli z rokovaní vo výboroch. Pre začiatok poviem stručne len toľko, vzhľadom na komplikovanosť problematiky že sa pripájam k názoru gestorského výboru,  ktorý navrhol vrátiť zákon na prepracovanie. Dôvod tohto môjho postoja je naozaj v nesmierne zložitej práci na legislatívnom jazyku toho zákona a dôvod je aj v tom, že sme čiastočne aj s predkladateľmi a s autormi toho zákona prijali stanovisko legislatívnych odborníkov, menovite legislatívneho odboru Národnej rady Slovenskej republiky. A chcem vám aj oznámiť, že na prepracovaní textu toho zákona už tím odborníkov pracuje a v podstate už aj ten prepracovaný text viac-menej je pripravený. Teda opakujem znovu, ja ako zástupca predkladateľov sa prikláňam k názoru gestorského výboru – vrátiť tento návrh zákona na prepracovanie. Ďakujem za pozornosť.
P. Hrušovský, predseda NR SR: (2004-04-29):
=== B. Brestenská, poslankyňa: Vážený pán predsedajúci, vážené dámy a páni, ja už len skrátim tie výsledky. V druhom kole prebiehalo hlasovanie podľa prijatých pravidiel rokovacieho poriadku. Vydaných bolo 119 hlasovacích lístkov, z toho bolo 8 neplatných a 111 platných. Jednotliví kandidáti získali: - Ján Dianiška: 0 za, 57proti, 54 sa zdržalo, - Ján Gazdag: 65 za, 27 proti, 19 sa zdržalo, - Peter Himič: 48 za, 30 proti, 33 sa zdržalo, - Miloš Jurkovič: 0 za, 57 proti, 54 sa zdržalo, - Peter Juščák: 64 za, 26 proti, 21 sa zdržalo, - Ondrej Prostredník: 43 za, 32 proti, 36 sa zdržalo, - Ján Sand: 0 za, 57 proti, 54 sa zdržalo, - Július Šípoš: 1 za, 56 proti, 54 sa zdržalo, - Patrik Španko: 0 za, 57 proti, 54 sa zdržalo. Na voľbu členov Rozhlasovej rady je potrebný súhlas nadpolovičnej väčšiny prítomných poslancov. Overovatelia konštatujú, že v tajnom hlasovaní boli za členov Rozhlasovej rady zvolení pán Jozef Gazdag a Peter Juščák. (Potlesk.)
Grendel Gábor, podpredseda NR SR (2021-10-05):
Prezentujme sa a hlasujme. (Hlasovanie.) Prítomných 76 poslancov, za 63, proti 0, zdržalo sa 13, hlasovali všetci prítomní. (Ruch v sále.) Poprosím o pokoj v sále. Konštatujem, že sme schválili uznesenie k Správe o hodnotení plnenia pravidiel rozpočtovej zodpovednosti. Teraz pristúpime k hlasovaniu o návrhu uznesenia k Správe Výboru pre obranu a bezpečnosť o stave použitia informačno-technických prostriedkov za I. polrok 2021 (tlač 676). Dávam slovo poverenému členovi tohto výboru pánovi poslancovi Lukášovi Kyselicovi a prosím ho, aby hlasovanie uviedol. (Hlasovanie o Správe Výboru Národnej rady Slovenskej republiky pre obranu a bezpečnosť o stave použitia informačno-technických prostriedkov za I. polrok 2021 , tlač 676.)
P. Paška, predseda NR SR: (2010-01-20):
(Hlasovanie.) 138 prítomných, 91 za, 12 proti, 32 sa zdržalo, 3 nehlasovali. Návrh sme pridelili výborom. Dámy a páni, kolegyne, kolegovia, dovoľte, aby som vás informoval o návrhu priebehu 45. schôdze a neskôr aj ďalšej, mimoriadnej 46. schôdze. Vyhlasujem do 16.00 hod. prestávku, aby mohli výbory, ktorým boli návrhy pridelené, prerokovať jednotlivé návrhy. O 16.00 hod. budeme pokračovať druhým a tretím čítaním návrhov v skrátenom legislatívnom konaní. Ak náhodou do 19.00 hod. neprerokujeme druhé a tretie čítanie, navrhujem, aby sme pokračovali aj po 19.00 hod. Po prerokovaní v druhom a treťom čítaní budeme hlasovať o návrhoch z programu 45. schôdze. Po jej skončení a krátkej prestávke budeme pokračovať 46. schôdzou, ktorú som zvolal na základe návrhu skupiny poslancov. Je všeobecný súhlas? (Súhlasná reakcia pléna.) Hlasujeme o mojom návrhu. (Hlasovanie.) 136 prítomných, 81 za, 51 proti, 3 sa zdržali, 1 nehlasoval. Vyhlasujem do 16.00 hodiny prestávku. Žiadam predsedov výborov, aby zvolali výbory, dám im o chvíľu slovo. Nech sa páči, pán poslanec Novotný.
Valocký, Jozef, poslanec NR SR (2012-05-15):
Vážené kolegyne, kolegovia, v súlade s § 73 ods. 1 zákona o rokovacom poriadku som bol určený Výborom Národnej rady Slovenskej republiky pre zdravotníctvo za spravodajcu k návrhu poslanca Národnej rady Slovenskej republiky Richarda Rašiho na vydanie zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov a o zmene a doplnení zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (tlač 28). Na základe uvedeného podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a § 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti uvedené v legislatívnych pravidlách. Predložený návrh zákona obsahuje doložku zlučiteľnosti s právom EÚ. Ako sa uvádza v dôvodovej správe, návrh zákona je v súlade s Ústavou Slovenskej republiky, všeobecne záväznými právnymi predpismi a medzinárodnými zmluvami, ktorými je Slovenská republika viazaná. Predložený návrh zákona nezakladá požiadavky na rozpočet verejnej správy, nemá vplyv na podnikateľské prostredie. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby Národná rada Slovenskej republiky sa uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky č. 18 zo 17. apríla 2012 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie a rozpočet a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady Slovenskej republiky pre zdravotníctvo. Odporúčam, aby predmetný návrh zákona prerokovali výbory do 30 dní a gestorský výbor do 32 dní od prerokovania návrhu zákona v Národnej rade Slovenskej republiky v prvom čítaní. Ďakujem.
Laurenčík, Milan, poslanec NR SR (2021-09-28):
S faktickou poznámkou teraz vystúpi pani poslankyňa Anna Andrejuvová. Nech sa páči.
Dubéci, Martin, poslanec NR SR (2023-12-19):
Ďakujem kolegom za faktické. Teda k pánovi Pročkovi, ja som vyrastal v Košiciach v 90. rokoch, tak ja som videl veci, takže sa nebojte, že mňa, mňa nikto len tak neuvarí, takže je to v poriadku. A nefajčím. (Potlesk.) Nefajčím a vyzývam k tomu aj všetkých ostatných kolegov, je to zlý neduh a potom to je ťažšie aj pre ostatných okolo nich. No, ale 16 faktických poznámok bolo a ja som tak tajne dúfal, ako ja nechcem nejako preceňovať svoje schopnosti, ale že možno by som vyprovokoval niekoho z vládnej väčšiny na to, že sa prihlási, ale zároveň sa tu vo mne bije, lebo zároveň si uvedomujem, že potom kolegovia Puci, Richter a Danko, ak sa nemýlim, robia veľmi dobre svoju prácu predsedov poslaneckých klubov, že tá disciplína je zároveň ako obdivuhodná. Takže ako, ako poslanec, bežný člen parlamentu, mne je to ľúto ako predseda klubu chápem, no máte to tam, máte to tam ťažké. Tak ja to nejdem nejako naťahovať, ja len dúfam, že to, čo tu odznelo, ja som to povedal, verte-neverte, naozaj úprimne, zo srdca. Verím, verím tomu, že tento parlament môže fungovať napriek tomu, že vy ste vo väčšine, napriek tomu, že však máte právo presadzovať si návrhy, na ktoré ste dostali mandát v rámci nejakých demokratických pravidiel, svojím spôsobom, ale verím, že môže fungovať nejakým kultivovanejším európskym spôsobom a snáď to tu niekoho inšpirovalo, aby sa nad tým zamyslel. Ďakujem pekne za pozornosť. (Potlesk.)
Hrnčiar, Andrej, podpredseda NR SR (2016-09-12):
Vážené panie poslankyne, vážení páni poslanci, pokračujeme v popoludňajšom rokovaní piateho dňa 9. schôdze Národnej rady podľa odhlasovanej zmeny programu druhým čítaním o vládnom návrhu zákona o dôveryhodných službách pre elektronické transakcie na vnútornom trhu a o zmene a doplnení niektorých zákonov (zákon o dôveryhodných službách) . Vládny zákon má parlamentnú tlač 132. Spoločná správa výborov má tlač 132a. Prosím podpredsedu vlády Slovenskej republiky pre investície a informatizáciu Petra Pellegriniho, aby vládny návrh zákona odôvodnil.
Linhart, Patrick, poslanec NR SR (2020-04-29):
Prepáčte, prepáčte, ospravedlňujem sa, ale chcem len nadviazať na pána ministra. Pán minister presne robí to týmto spôsobom, že on vždy je otvorený konštruktívnej kritike, tak som to povedal aj v predošlej faktickej poznámke, že to dáva na Krajniaka. A s úctou musím povedať, že, pán minister, vám držím palce, máte moju plnú podporu. Ďakujem.
Susko, Boris, poslanec NR SR (2022-11-08):
Ďakujem pekne za slovo, vážený pán predseda, so súhlasom troch poslaneckých klubov (SMER – sociálna demokracia, SME RODINA a OĽANO) dovoľujem si požiadať o presunutie návrhu novely Zákonníka práce ohľadom príplatkov za práce v neštandardnom čase na budúcu riadnu schôdzu, decembrovú schôdzu. Odôvodnenie: Vzhľadom k tomu, že máme naozaj záujem, aby tento návrh prešiel čo najširšou väčšinou, a prebiehajú ďalej rokovania aj s pánom ministrom práce, aj s ďalšími partnermi, tak si dovoľujeme požiadať ešte o čas, aby sme vedeli nastaviť tento návrh zákona tak, aby naozaj mohol, mohol prejsť, aby mohol byť v budúcom roku účinný. Ďakujem pekne.
Kollár, Boris, predseda NR SR (2020-07-23):
Ďakujem. Pred tým, ako otvorím rozpravu, o slovo požiadal pán premiér so stanoviskom vlády k návrhu skupiny poslancov. Pán premiér, nech sa páči, máte slovo.
P. Hrušovský, predseda NR SR: (2004-10-26):
Pristúpime k prerokúvaniu návrhu poslancov Národnej rady Slovenskej republiky Dušana Jarjabka a Dušana Čaploviča na vydanie zákona, ktorým sa mení a dopĺňa zákon č. 16/2004 Z. z. o Slovenskej televízii (tlač 797). Teraz dávam slovo navrhovateľovi zákona, ktorým a mení a dopĺňa zákon o Slovenskej televízii, Dušanovi Jarjabkovi, aby Národnej rade uviedol a odôvodnil zámer poslancov novelizovať zákon o Slovenskej televízii. Nech sa páči.
Jurinová, Erika, podpredsedníčka NR SR (2015-02-05):
Ďalším prihláseným v bode interpelácie je pani poslankyňa Edita Pfundtner. Nech sa páči.